**Annoncering af teknisk ydelse og support i forbindelse med projekt om at sætte lyd på lokalaviser i Danmark**

# Introduktion

Nota er en institution under Kulturministeriet, der beskæftiger sig med bøger og læsning for mennesker med syns- og læsehandicap. Nota udlåner og producerer tekster, som bl.a. gøres tilgængelige i digitale formater for personer med syns- eller læsehandicap.

Nota har sammen med Dansk Blindesamfund startet et projekt om systematisk at sætte lyd på alle gratis lokalaviser i Danmark. Målet er at gøre lokalaviserne tilgængelige som lydaviser for Notas brugere samme dag, som de lander i postkassen hos den almindelige læserskare.

Til brug for gennemførelse af projektet skal Nota (herefter benævnt ”Ordregiver”) købe en ydelse omhandlende bearbejdning af digitale forlæg fra lokalaviserne til en ensartet struktureret og standardiseret maskinlæsbar fil til brug for Ordregivers bearbejdning med bl.a. dybere semantisk opmærkning og påførelse af syntetisk tale. Den indkøbte ydelse skal desuden omfatte løbende support til Ordregiver ved bl.a. at besvare Ordregivers henvendelser og eventuelle spørgsmål vedrørende den indkøbte ydelse samt på Ordregivers vegne afholde og facilitere al kontakt til de forskellige udgivere af lokalaviser med henblik på bl.a. at indhente de digitale forlæg.

Den udbudte ydelse skal leve op til kravene i kontraktudkastets Bilag 1: Opgavebeskrivelse og kravsspecifikation.

# Annonceringens gennemførelse

Nærværende annoncering gennemføres som et offentligt udbud/åben procedure. Alle interesserede tilbudsgivere opfordres dermed til at afgive tilbud.

## Udelukkelsesgrunde

I forbindelse med denne annoncering er de obligatoriske udelukkelsesgrunde for tilbudsgivere, som beskrevet i udbudslovens §§ 135 og 136, gældende.

Tilbudsgiver skal medsende sit tilbud en tro og love erklæring på, at tilbudsgiver ikke er omfattet af nogen af de obligatoriske udelukkelsesgrunde (vedlagt). Bekræfter tilbudsgiver ikke dette ved sit tilbud, vil tilbuddet ikke blive taget i betragtning.

Udbudsloven kan tilgås på følgende link: <https://www.retsinformation.dk/forms/r0710.aspx?id=175507>

## Udvælgelseskriterier

Ordregiver kræver følgende mindstekrav til tilbudsgivernes egnethed:

Vedr. økonomisk/finansiel formåen

Tilbudsgiver skal medsende dokumentation for årsomsætningen i det seneste disponible regnskabsår. Dokumentationen kan bestå i en erklæring om virksomhedens samlede årsomsætning i den/det seneste disponible årsrapport/årsregnskab, afhængig af hvornår virksomheden blev etableret eller startede sin virksomhed, hvis tallene for denne omsætning foreligger.

Ved en sammenslutning af virksomheder (f.eks. et konsortium) skal oplysningerne afgives for hver af de deltagende virksomheder i sammenslutningen. Baserer virksomheden sig på andre enheders økonomiske og finansielle formåen (f.eks. et moder-, søsterselskab eller en underleverandør), skal oplysningerne ligeledes afgives for disse enheder.

*Mindstekrav:*

Som mindstekrav kræves en samlet årlig omsætning på mindst DKK 680.090 i den/det seneste disponible årsrapport/årsregnskab. Såfremt tilbudsgiveren baserer sig på andre enheders formåen, beregnes omsætningen som tilbudsgiverens og disse andre enheders samlede omsætning i den/det seneste disponible årsrapport/årsregnskab. Ved en sammenslutning af virksomheder (f.eks. et konsortium) beregnes omsætningen som virksomhedernes samlede omsætning i den/det seneste disponible årsrapport/årsregnskab.

Vedr. teknisk og faglig formåen

Tilbudsgiver skal medsende en reference med den betydeligste sammenlignelige ydelse, som tilbudsgiver har udført i løbet af de sidste 3 år inden tilbudsfristen.

Kun en reference, der vedrører ydelser, som er udført på tidspunktet for tilbudsafgivelse, vil blive tillagt betydning. Hvis der er tale om en igangværende opgave, er det således alene den del af ydelsen, der allerede er udført på tilbudstidspunktet, som vil indgå i vurderingen af referencen.

Referencen bedes indeholde en kort beskrivelse af den udførte ydelse. Beskrivelsen af ydelsen bør indeholde en klar beskrivelse af, hvilke ydelser, ydelsen vedrørte, samt tilbudsgivers rolle(r) i udførelsen af ydelsen. Endvidere bedes referencen indeholde dato for ydelsen samt navn på den eventuelle kunde (modtager af ydelsen). Det er ikke et krav, at referencen vedrører en ydelse udført for en kunde. Som sammenlignelig ydelse anses også en reference, hvor hovedydelsen er en anden, men hvor lignende ydelser, som beskrevet i kontraktens Bilag 1, har indgået.

Ved angivelse af dato for ydelsen bedes tilbudsgiver angive datoen for ydelsens påbegyndelse og afslutning. Er dette ikke muligt, f.eks. fordi ydelsen er udført løbende i henhold til en rammeaftale, bedes tilbudsgiver i beskrivelsen af ydelsen angive, hvordan datoen er angivet.

Der kan maksimalt angives 1 reference, uanset om tilbudsgiver er en enkelt virksomhed, om tilbudsgiver baserer sig på andre enheders tekniske formåen, eller om der er tale om en sammenslutning af virksomheder (f.eks. et konsortium).

Såfremt der angives mere end 1 reference, vil der alene blive lagt vægt på den første reference. Referencer herudover vil der blive set bort fra.

Baserer tilbudsgiver sig på andre enheders uddannelsesmæssige og faglige kvalifikationer eller faglige erfaringer vedrørende udførelsen af konkrete dele af ydelsen, som kontrakten omfatter, jf. Bilag 1, skal de konkrete dele af ydelsen under kontrakten udføres af den enhed, som tilbudsgiver baserer sig på.

Tilbudsgiver vil ikke blive afkrævet yderligere dokumentation for teknisk og faglig formåen. Dog forbeholder Ordregiver sig ret til at kontakte tilbudsgiver eller den i referencen eventuelt angivne kunde med henblik på at få attesteret oplysningerne om referencen, herunder de for referencen angivne tidspunkter.

*Mindstekrav:*

Som mindstekrav kræves minimum 1 reference, der vedrører sammenlignelige ydelser som den annoncerede kontrakt indenfor de seneste 3 år (regnet fra tilbudsfristen). Ved sammenlignelige ydelser forstås ydelser, der vedrører erfaring med bearbejdning af et digitalt format – fx en pdf eller xml – til en ensartet struktureret og standardiseret maskinlæsbar fil, som beskrevet i kontraktens Bilag 1.Som sammenlignelig ydelse anses også 1 reference, hvor hovedydelsen er en anden, men hvor lignende ydelser, der vedrører erfaring med bearbejdning af et digitalt format – fx en pdf eller xml – til en ensartet struktureret og standardiseret maskinlæsbar fil, som beskrevet i kontraktens Bilag 1, har indgået.

## Tildelingskriterium

Kontrakten tildeles tilbuddet med den laveste pris, som identificeres på baggrund af den samlede tilbudte pris.

Den samlede tilbudte pris opgøres på baggrund af tilbudsgivers priser for afklaringsfasen og driftsfasen, som angives af tilbudsgiver i kontraktens Underbilag 3A.

## Indlevering af tilbud

Tilbud skal være modtaget inden udløb af tilbudsfristen.

Tilbudsfristen er:

 **Tirsdag den 30. juni 2020, kl. 11 (GMT+1)**

Tilbud skal sendes til Henrik Karmark på mail: hkk@nota.dk

Tilbudsgiver bedes angive følgende i emnefeltet i mailen: *”Tilbud vedr. levering af ensartet struktureret og standardiseret maskinlæsbart materiale af lokalaviser”*.

Tilbudsskabelonen (vedlagt) bedes anvendt.

Tilbudsgiver bør vedstå tilbuddet i 3 måneder efter udløb af tilbudsfristen.

## Afslutning af proceduren

Alle tilbudsgivere vil blive underrettet samtidigt om, hvilken beslutning der er truffet angående tildeling af opgaven.

# Vilkår og betingelser

Kontraktudkast med bilag (vedlagt)

# Annonceringsmaterialets bestanddele

Annonceringsmaterialet består af:

* Nærværende annonceskrivelse
* Kontraktudkast med bilag
* Tilbudsskabelon
* Tro og love erklæring vedrørende udelukkelsesgrunde

# Spørgsmål

Tilbudsgiverne er velkomne til at stille spørgsmål vedr. dette indkøb til kontaktpersonen Henrik Karmark på mail: hkk@nota.dk. Tilbudsgiverne anmodes om at angive følgende i emnefeltet i tilfælde af spørgsmål: **”Spørgsmål vedr. levering af ensartet struktureret og standardiseret maskinlæsbart materiale af lokalaviser”**.